CELEX: 32012D0340
Language: el
Date: 2012-06-25 00:00:00
Title: 2012/340/ΕΕ: Εκτελεστική απόφαση της Επιτροπής, της 25ης Ιουνίου 2012 , σχετικά με την οργάνωση προσωρινού πειράματος δυνάμει των οδηγιών του Συμβουλίου 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ όσον αφορά τον επιτόπιο καλλιεργητικό έλεγχο υπό επίσημη επίβλεψη για βασικούς σπόρους προς σπορά και σπόρους επιλογής από γενεές προγενέστερες των βασικών σπόρων προς σπορά [κοινοποιηθείσα υπό τον αριθμό C(2012) 4169]  Κείμενο που παρουσιάζει ενδιαφέρον για τον ΕΟΧ

27.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/90
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Ιουνίου 2012
   σχετικά με την οργάνωση προσωρινού πειράματος δυνάμει των οδηγιών του Συμβουλίου 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ όσον αφορά τον επιτόπιο καλλιεργητικό έλεγχο υπό επίσημη επίβλεψη για βασικούς σπόρους προς σπορά και σπόρους επιλογής από γενεές προγενέστερες των βασικών σπόρων προς σπορά
   [κοινοποιηθείσα υπό τον αριθμό C(2012) 4169]
   (Κείμενο που παρουσιάζει ενδιαφέρον για τον ΕΟΧ)
   (2012/340/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 13α,
   Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 13α,
   Έχοντας υπόψη την οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (3), και ιδίως το άρθρο 19,
   Έχοντας υπόψη την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (4), και ιδίως το άρθρο 33,
   Έχοντας υπόψη την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (5), και ιδίως το άρθρο 16,
   Εκτιμώντας τα ακόλουθα:
   
               (1)
            
            
               Οι επίσημοι επιτόπιοι καλλιεργητικοί έλεγχοι της καλλιέργειας συνιστούν προϋπόθεση για την πιστοποίηση των βασικών σπόρων προς σπορά και των σπόρων επιλογής από γενεές προγενέστερες των βασικών σπόρων προς σπορά. Ωστόσο, όσον αφορά τους πιστοποιημένους σπόρους προς σπορά, πριν από κάποιο διάστημα δόθηκε η δυνατότητα επιλογής μεταξύ των επίσημων επιτόπιων καλλιεργητικών ελέγχων και των επιτόπιων καλλιεργητικών ελέγχων υπό επίσημη επίβλεψη.
            
         
               (2)
            
            
               Η παροχή της δυνατότητας επιλογής μεταξύ των επίσημων επιτόπιων καλλιεργητικών ελέγχων και των επιτόπιων καλλιεργητικών ελέγχων υπό επίσημη επίβλεψη μπορεί επίσης να αποτελεί βελτιωμένη εναλλακτική πρόταση σε σχέση με την απαίτηση επίσημου επιτόπιου ελέγχου όσον αφορά τους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά. Ως εκ τούτου, θα πρέπει να οργανωθεί προσωρινό πείραμα ώστε να αξιολογηθεί η εν λόγω εναλλακτική.
            
         
               (3)
            
            
               Με βάση την πείρα που έχει αποκτηθεί από τους επιτόπιους καλλιεργητικούς ελέγχους υπό επίσημη επίβλεψη όσον αφορά τους πιστοποιημένους σπόρους προς σπορά, κρίνεται σκόπιμο να διενεργηθεί το πείραμα με την εφαρμογή των ίδιων διατάξεων που ισχύουν για τους πιστοποιημένους σπόρους προς σπορά, ώστε να αξιολογηθεί κατά πόσον οι εν λόγω διατάξεις είναι κατάλληλες για βασικούς σπόρους προς σπορά και σπόρους επιλογής από γενεές προγενέστερες των βασικών σπόρων προς σπορά.
            
         
               (4)
            
            
               Είναι αναγκαίο να απαλλαγούν τα κράτη μέλη που συμμετέχουν στο πείραμα από τις υποχρεώσεις ως προς τους επίσημους επιτόπιους καλλιεργητικούς ελέγχους που προβλέπονται στις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ.
            
         
               (5)
            
            
               Τα κράτη μέλη που συμμετέχουν στο πείραμα θα πρέπει να υποβάλλουν εκθέσεις σε ετήσια βάση.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Οργανώνεται προσωρινό πείραμα σε επίπεδο Ένωσης με σκοπό να αξιολογηθεί, όσον αφορά την πιστοποίηση βασικών σπόρων προς σπορά και σπόρων επιλογής από γενεές προγενέστερες των βασικών σπόρων προς σπορά, κατά πόσον η δυνατότητα επιλογής μεταξύ επίσημων καλλιεργητικών ελέγχων και καλλιεργητικών ελέγχων υπό επίσημη επίβλεψη, που διενεργούνται σύμφωνα με τα άρθρα 2 και 3, μπορεί να συνιστά βελτιωμένη εναλλακτική πρόταση σε σχέση με τους επίσημους επιτόπιους καλλιεργητικούς ελέγχους και κατά πόσον οι ίδιες διατάξεις που εφαρμόζονται στην πιστοποίηση πιστοποιημένων σπόρων προς σπορά εφαρμόζονται στους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά.
   Στόχος του εν λόγω πειράματος είναι να αποφασιστεί κατά πόσον, ως προς τους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά, η απαίτηση επίσημων επιτόπιων καλλιεργητικών ελέγχων μπορεί να αντικατασταθεί από την απαίτηση είτε επίσημων επιτόπιων καλλιεργητικών ελέγχων ή επιτόπιων καλλιεργητικών ελέγχων υπό επίσημη επιτήρηση όσον αφορά τις ακόλουθες διατάξεις.
   
               α)
            
            
               το άρθρο 2 παράγραφος 1 σημείο B παράγραφος 1 στοιχείο δ), το άρθρο 14α στοιχείο α) και το σημείο 6 του παραρτήματος I της οδηγίας 66/401/ΕΟΚ·
            
         
               β)
            
            
               το άρθρο 2 παράγραφος 1 σημείο Γ στοιχείο δ), το άρθρο 2 παράγραφος 1 σημείο Γα στοιχείο γ), το άρθρο 2 παράγραφος 1 σημείο Δ παράγραφος 1 στοιχείο δ), το άρθρο 2 παράγραφος 1 σημείο Δ παράγραφος 2 στοιχείο β), το άρθρο 2 παράγραφος 1 σημείο Δ παράγραφος 3 στοιχείο γ), το άρθρο 14α στοιχείο α) και το σημείο 7 του παραρτήματος I της οδηγίας 66/402/ΕΟΚ·
            
         
               γ)
            
            
               το άρθρο 2 παράγραφος 1 στοιχείο γ) σημείο iv), το άρθρο 21 στοιχείο α) και το σημείο 4 του μέρους Α του παραρτήματος I της οδηγίας 2002/54/ΕΚ·
            
         
               δ)
            
            
               το άρθρο 2 παράγραφος 1 στοιχείο γ) σημείο iv), το άρθρο 35 στοιχείο α) και το σημείο 2 του παραρτήματος I της οδηγίας 2002/55/ΕΚ·
            
         
               ε)
            
            
               το άρθρο 2 παράγραφος 1 στοιχείο γ) σημείο iv), το άρθρο 2 παράγραφος 1 στοιχείο δ) σημείο 1 σημείο ii), το άρθρο 2 παράγραφος 1 στοιχείο δ) σημείο 2 σημείο iii), το άρθρο 18 στοιχείο α) και το σημείο 5 του παραρτήματος I της οδηγίας 2002/57/ΕΚ.
            
         Άρθρο 2
   Επιθεωρητές που διενεργούν ελέγχους υπό επίσημη επίβλεψη
   Τα συμμετέχοντα κράτη μέλη εξασφαλίζουν ότι οι επιθεωρητές που διενεργούν ελέγχους υπό επίσημη επίβλεψη πληρούν τους ακόλουθους όρους:
   
               α)
            
            
               έχουν τα αναγκαία τεχνικά προσόντα·
            
         
               β)
            
            
               δεν αποκομίζουν ίδιον όφελος από τους ελέγχους·
            
         
               γ)
            
            
               έχουν λάβει από την αρχή πιστοποίησης των σπόρων προς σπορά του οικείου κράτους μέλους επίσημη άδεια για τη διενέργεια ελέγχων υπό επίσημη επίβλεψη. Η άδεια προϋποθέτει είτε την ορκωμοσία των επιθεωρητών είτε την εκ μέρους τους υπογραφή γραπτής δήλωσης με την οποία βεβαιώνουν ότι είναι προσηλωμένοι στους κανόνες που διέπουν τους επίσημους ελέγχους·
            
         
               δ)
            
            
               διενεργούν ελέγχους υπό την επίβλεψη της αρμόδιας αρχής πιστοποίησης των σπόρων προς σπορά.
            
         Άρθρο 3
   Έλεγχοι καλλιεργειών και συγκομιδής σπόρων προς σπορά
   1.   Τα συμμετέχοντα κράτη μέλη μεριμνούν ώστε οι έλεγχοι καλλιεργειών και συγκομιδής σπόρων προς σπορά να πληρούν τις απαιτήσεις που προβλέπονται στις παραγράφους 2 έως 5.
   2.   Η προς έλεγχο καλλιέργεια έχει καλλιεργηθεί από σπόρο προς σπορά ο οποίος έχει υποβληθεί σε επίσημο εκ των υστέρων έλεγχο, τα αποτελέσματα του οποίου πληρούν τις απαιτήσεις που προβλέπονται στο παράρτημα I των οδηγιών 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ.
   3.   Ποσοστό τουλάχιστον 20 % των καλλιεργειών ελέγχεται από την αρμόδια αρχή όσον αφορά τις καλλιέργειες οπωροκηπευτικών που καλύπτονται από την οδηγία 2002/55/ΕΚ. Για όλες τις άλλες καλλιέργειες, το ποσοστό είναι τουλάχιστον 5 %. Τα ακόλουθα διαφορετικά ποσοστά χρησιμοποιούνται για να καταστεί εφικτή η καθιέρωση κατάλληλου επιπέδου ελέγχων στις κατηγορίες βασικών σπόρων προς σπορά και σπόρων επιλογής από γενεές προγενέστερες των βασικών σπόρων προς σπορά: 5, 10, 15 και 20 %.
   4.   Ένα ποσοστό των δειγμάτων από τις παρτίδες των σπόρων προς σπορά που συγκομίζονται από τις καλλιέργειες λαμβάνεται για επίσημο εκ των υστέρων έλεγχο και, κατά περίπτωση, για επίσημη εργαστηριακή δοκιμή των σπόρων προς σπορά όσον αφορά την ταυτότητα και την καθαρότητα της ποικιλίας. Τα κράτη μέλη ταυτοποιούν τις παρτίδες σπόρων προς σπορά για τις οποίες έχει διενεργηθεί επιτόπιος καλλιεργητικός έλεγχος υπό επίσημη επίβλεψη.
   5.   Τα κράτη μέλη που συμμετέχουν στο πείραμα συγκρίνουν τους επίσημους επιτόπιους καλλιεργητικούς ελέγχους με τους ελέγχους που διενεργούνται στον ίδιο αγρό που υποβλήθηκε σε έλεγχο υπό επίσημη επίβλεψη.
   Άρθρο 4
   Συμμετοχή των κρατών μελών
   Κάθε κράτος μέλος μπορεί να συμμετάσχει στο πείραμα.
   Τα κράτη μέλη που αποφασίζουν να συμμετάσχουν στο πείραμα («τα συμμετέχοντα κράτη μέλη») ενημερώνουν την Επιτροπή και τα άλλα κράτη μέλη, αναφέροντας τα είδη, τις κατηγορίες και τις περιφέρειες που καλύπτονται από τη συμμετοχή τους και τυχόν περιορισμούς.
   Τα κράτη μέλη μπορούν να διακόψουν τη συμμετοχή τους ανά πάσα στιγμή, αρκεί να ενημερώσουν την Επιτροπή σχετικά.
   Άρθρο 5
   Απαλλαγή
   Για τους σκοπούς του πειράματος και όσον αφορά τους επίσημους επιτόπιους καλλιεργητικούς ελέγχους των βασικών σπόρων προς σπορά και των σπόρων επιλογής από γενεές προγενέστερες των βασικών σπόρων προς σπορά, τα συμμετέχοντα κράτη μέλη απαλλάσσονται από τις υποχρεώσεις που ορίζονται στο άρθρο 2 παράγραφος 1 σημείο B παράγραφος 1 στοιχείο δ), το άρθρο 14α στοιχείο α) και το σημείο 6 του παραρτήματος I της οδηγίας 66/401/ΕΟΚ, το άρθρο 2 παράγραφος 1 σημείο Γ στοιχείο δ), το άρθρο 2 παράγραφος 1 σημείο Γα στοιχείο γ), το άρθρο 2 παράγραφος 1 σημείο Δ παράγραφος 1 στοιχείο δ), το άρθρο 2 παράγραφος 1 σημείο Δ παράγραφος 2 στοιχείο β), το άρθρο 2 παράγραφος 1 σημείο Δ παράγραφος 3 στοιχείο γ), το άρθρο 14α στοιχείο α) και το σημείο 7 του παραρτήματος I της οδηγίας 66/402/ΕΟΚ, το άρθρο 2 παράγραφος 1 στοιχείο γ) σημείο iv), το άρθρο 21 στοιχείο α) και το σημείο 4 του μέρους Α του παραρτήματος I της οδηγίας 2002/54/ΕΚ, το άρθρο 2 παράγραφος 1 στοιχείο γ) σημείο iv), το άρθρο 35 στοιχείο α) και το σημείο 2 του παραρτήματος I της οδηγίας 2002/55/ΕΚ, καθώς και το άρθρο 2 παράγραφος 1 στοιχείο γ) σημείο iv), το άρθρο 2 παράγραφος 1 στοιχείο δ) σημείο 1 σημείο ii), το άρθρο 2 παράγραφος 1 στοιχείο δ) σημείο 2 σημείο iii), το άρθρο 18 στοιχείο α) και το σημείο 5 του παραρτήματος I της οδηγίας 2002/57/ΕΚ.
   Άρθρο 6
   Υποχρέωση υποβολής εκθέσεων
   1.   Για κάθε έτος τα κράτη μέλη, έως τις 31 Μαρτίου του επόμενου έτους, υποβάλλουν στην Επιτροπή και στα άλλα κράτη μέλη έκθεση σχετικά με τα αποτελέσματα του πειράματος που διενεργήθηκε σύμφωνα με τα άρθρα 2 και 3.
   2.   Κατά το πέρας του πειράματος και, σε κάθε περίπτωση, κατά το πέρας στη συμμετοχής, τα συμμετέχοντα κράτη μέλη, έως τις 31 Μαρτίου του επόμενου έτους, υποβάλλουν στην Επιτροπή και στα άλλα κράτη μέλη έκθεση σχετικά με τα αποτελέσματα του πειράματος που διενεργήθηκε σύμφωνα με τα άρθρα 2 και 3.
   Η εν λόγω έκθεση μπορεί να περιλαμβάνει άλλα στοιχεία που τα συμμετέχοντα κράτη μέλη θεωρούν σχετικά με τον σκοπό διεξαγωγής του πειράματος.
   Άρθρο 7
   Χρονική περίοδος
   Το πείραμα αρχίζει την 1η Ιανουαρίου 2013 και λήγει στις 31 Δεκεμβρίου 2017.
   Άρθρο 8
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Ιουνίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ 125 της 11.7.1966, σ. 2298/66.
   
      (2)  ΕΕ 125 της 11.7.1966, σ. 2309/66.
   
      (3)  ΕΕ L 193 της 20.7.2002, σ. 12.
   
      (4)  ΕΕ L 193 της 20.7.2002, σ. 33.
   
      (5)  ΕΕ L 193 της 20.7.2002, σ. 74.